Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1  од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна  Македонија“ бр.60/20), постапувајќи по Жалбата изјавена од Ј.Ј. од Скопје, поднесена против Агенцијата за администрација,  на 08.05.2026 година го донесе следното:
 
Р Е Ш Е Н И Е     
Жалбата од Ј.Ј.од Скопје, поднесена против Агенцијата за администрација, заведена во Агенцијата со бр.08-111 на 4.05.2026 година СЕ ОТФРЛА како недопуштена.

О Б Р А З Л О Ж Е Н И Е
Ј.Ј. од Скопје, како што е наведено во Жалбата, на 23.03.2026 година поднел Барање за пристап до информации од јавен карактер до Агенцијата за администрација, со кое побарал да му се достави следната информација: 
„Барам да ми доставите фотокопија од Решението со кое Жалбата од Ј.Ј., вработен во СОЗР, бр.09-744/1 од 18.12.2025 година до Агенцијата за администрација, а против Решението на СОЗР на Владата на РСМ, бр. 04-5807/3 од 12.12.2025 година, е отстапена на надлежен орган.“       
	Постапувајќи по ова Барање, Имателот на информации до Барателот доставил Известување бр.08-943/2 од 06.04.2026 година, со кој го известува Барателот дека: “...Согласно содржината, барањето не може да биде прифатено како Барање за слободен пристап до информации од јавен карактер, имајќи го предвид  фактот дека информацијата која ја барате е информација од Ваш личен интерес...“.
Незадоволен од Известувањето од Агенцијата за администрација, Барателот на информации поднел Жалба до Агенцијата, заведена со бр.08-111 на 04.05.2025 година. 
Постапувајќи по наведената Жалба, Агенцијата за заштита на правото на слободен пристап до информациите од јавен карактер истата ја отфрли како недопуштена, поради следното:
Агенцијата за заштита на правото на слободен пристап до информациите од јавен карактер, утврди дека Барањето на Барателот, поднесено до Агенцијата за администрација, не претставува барање за пристап до информации од јавен карактер, туку е барање од личен интерес, односно барање од надлежност на Агенцијата за администрација, која била должна да постапи согласно своите надлежности. 
Од списите во предметот, Агенцијата утврди дека во конкретниот случај Барателот на информации, неосновано повикувајќи се на Законот за слободен пристап до информации од јавен карактер и занемерувајќи го јавниот интерес регулиран во чл.3 ст.1 алинеја 7 од истиот Закон, поднел барање за пристап до информации кои имаат личен карактер, а со кое Барање бара списи од предмет кој се однесува на претходни негови постапки пред СОЗР и Агенцијата за администрација.
Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“. Во конкретниот случај Барателот се обидел да добие информација од Имателот на информации, неосновано повикувајќи се на Законот за слободен пристап до информации од јавен карактер.
Агенцијата за заштита на правото на слободен пристап до информациите од јавен карактер на жалителот му укажува дека целта на Законот за слободен пристап до информации од јавен карактер и на Упатството за спроведување на Законот за слободен пристап до информации од јавен карактер, е на физичките и правните лица да им се овозможи да го остварат правото на слободен пристап до информации од јавен карактер и обезбедат јавност и отвореност во работењето на органите, а не негова законски неоснована и несоодветна примена.
Законската дефиниција на “јавниот интерес“ значи дека остварувањето на јавниот интерес подразбира остварување на интересот на пошироката заедница како целина, којшто има првенство пред индивидуалните потреби и права на поединците.
Согласно погоре наведеното, Агенцијата му укажува на жалителот дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони. 
Врз основа на сето погоре наведено, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.
Ова Решение е конечно во управната постапка и против него нема место за жалба.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена
	

                                                                                                                                Директор,
                                                                                                                              Петар Гајдов
